
Halász Ádám életrajza
Hatéves korom óta Szencen élek, anyai ágon pedig valamennyi felmenőm Szencről származik. Nagyapám Tóth Endre, aki a szenci magyar gimnázium köztiszteletben álló tanára volt. Ide jártam magyar óvodába, alapiskolába és gimnáziumba. Ezt követően elvégeztem a pozsonyi Comenius Egyetem alkalmazott informatika szakát. Azóta programozóként dolgozom. Közben elvégeztem az Esterházy Akadémiát, ami egy kétéves képzés, aminek a célja, hogy közéleti utánpótlást biztosítson közösségünknek.
Néhány éve kapcsolódtam be aktívabban a közéletbe, amikor beléptem a Csemadok és a Magyar Szövetség szenci alapszervezeteibe. Azóta mindkét szervezet elnökségi tagjává választottak, ezen kívül a Csemadokban én lettem az ifjúságért felelős alelnök. Hozzám kötődik az egyre népszerűbb szenci társasjáték-estek elindítása, valamint a Mathias Corvinus Collegium (MCC) előadásainak Szencre hozatala. Tudásommal próbálom elősegíteni, hogy a mai kor követelményeinek megfelelően a szenci Csemadok és Magyar Szövetség a digitális térben is láthatóbbá váljon.
Önkormányzati képviselői tapasztalattal ugyan még nem rendelkezem, viszont a Környezetvédelmi és Közrendvédelmi Bizottság tagjaként egy rövid ideje már belekóstolhattam az önkormányzati munkába. Fontos célom egy magyar közösségi terem (és idővel akár egy „magyar ház”) létrehozása, amely méltó és önálló otthont biztosítana közösségi rendezvényeink számára. Emellett kiemelten fontosnak tartom oktatásunk és kulturális életünk további fejlődését, valamint a Szencen áthaladó tranzitforgalom okozta problémák kezelését – például egy elkerülőút megépítésével.
Képviselővé választásom esetén semmilyen olyan javaslatot nem fogok támogatni, amely a felelőtlen beépítést szorgalmazza – legyen szó új lakótelepek építéséről, valamint a logisztikai központ további bővítéséről. Szorgalmazni fogom, hogy Szenc városa vegye fel a kapcsolatot Pozsony megyével a város és a logisztikai központ közötti kerékpárút kiépítése érdekében, ami jelentősen megkönnyítené az ott dolgozók mindennapi munkába járását.
E célok megvalósításához tisztelettel kérem az Önök támogatását.
